DA Den Europæiske Unions Tidende C 318/8

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 318/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»PECORINO SARDO«

EF-Nr.: IT-PDO-0217-01127-04.07.2013

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område —  Oprindelsesbevis —  Produktionsmetode —  Tilknytning — ☒ Mærkning —  Nationale krav — ☒ Andet (angives nærmere)

2. Type ændring(er)

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Varebeskrivelse

De tekniske og teknologiske parametre for osten »Pecorino Sardo« af typen »Maturo«, reven, er fastsat. Det præciseres bl.a., at »Pecorino Sardo« af typen »Maturo«, reven, skal emballeres omgående.

Denne ændring er nødvendig for at sikre produktets kvalitet og sporbarhed, eftersom formuleringen i den nugældende varespecifikation dvs. »»Pecorino Sardo« af typen »Maturo« kan anvendes som bordost eller reven ost« er for generel.

Mærkning

De nærmere betingelser for at knytte de særlige kendetegn ved BOB til private mærker er defineret.

Denne ansøgning om ændring er nødvendig for bedre at regulere anvendelsen af den beskyttede betegnelse sammen med private mærker under hensyntagen til lokal skik og brug.

Endvidere indføres der forskellige portionstyper med forskelligt udseende i form af flager, små terninger, skiver osv. Denne ansøgning om ændring hænger sammen med såvel udviklingen i teknisk viden som nødvendigheden af at opfylde slutforbrugerens nye presserende krav, der udvikler sig stadigt mere i retning af selvbetjening og take-away. For fortsat at udvikle sig og være konkurrencedygtig er det derfor væsentligt at kunne udbyde produkter, der kan tilfredsstille markedets nye krav, som er meget udbredt.

Andet

Varespecifikationen er blevet inddelt i artikler, så den bliver mere læselig.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»PECORINO SARDO«

EF-Nr.: IT-PDO-0217-01127-04.07.2013

BGB ( ) BOB ( X )

1. Navn

»Pecorino Sardo«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Den beskyttede oprindelsesbetegnelse (BOB/DOP) »Pecorino Sardo« er forbeholdt oste fremstillet af fuldfed fåremælk, der opvarmes og eventuelt er varmebehandlet eller pasteuriseret. Den findes i to typer: »Dolce« (mild), med kort modningstid (20-60 dage), og »Maturo« (moden), med en modningstid på mindst to måneder. Formen er cylindrisk med flad overflade og lige eller næsten lige sider. »Pecorino Sardo« DOP af typen »Dolce« skal have følgende kendetegn:

— vægt: 1-2,3 kg

— sidehøjde: 8-10 cm

— overfladediameter: 15-18 cm

— skorpe: glat, blød, fin, hvid eller let gullig

— ostemasse: hvid, blød og elastisk, kompakt eller med enkelte små huller

— smag: mild og aromatisk eller let syrlig

— fedtindhold i tørstoffet: mindst 40 %.

Størrelse og vægt kan variere i forhold til de tekniske produktionsvilkår og modningens varighed.

»Pecorino Sardo« DOP af typen »Maturo« skal have følgende kendetegn:

— vægt: 1,7-4 kg

— sidehøjde: 10-13 cm

— overfladediameter: 15-22 cm

— skorpe: glat, fast, farven tangerende gul for unge oste og brun for mere modne oste

— ostemasse: hvid, let og elastisk for unge oste, hård og undertiden let granuleret for mere modne oste, kompakt eller med enkelte huller, farven nærmer sig strågul i takt med modningen

— smag: behageligt pikant

— fedtindhold i tørstoffet: mindst 35 %.

Størrelse og vægt kan variere i forhold til de tekniske produktionsvilkår og modningens varighed.

Oprindelsesbetegnelsen for osten »Pecorino Sardo« dækker også reven ost fremstillet af »Pecorino Sardo« af typen »Maturo«, der kan omfattes af oprindelsesbetegnelsen og er i overensstemmelse hermed. Udvidelsen af betegnelsen »Pecorino Sardo« er derfor forbeholdt den revne ost med følgende tekniske og teknologiske parametre:

1) fedtindhold i tørstoffet: mindst 35 %

2) modning i produktionsområdet: mindst 4 måneder

3) vandindhold: højst 42 %

4) tilsætningsstoffer: ifølge lovgivningen

5) organoleptiske egenskaber: i overensstemmelse med de i produktionsstandarden fastsatte parametre

6) skorpens tykkelse: ca. 6 mm

7) skorpens mængde: højst 18 %.

Hvis skorpen har fået en forebyggende overfladebehandling i henhold til varespecifikationen, skal overfladen være renset og gnedet tilstrækkeligt til, at rester og spor af behandlingen er fjernet.

3.3. Råvarer (kun for forarbejdede produkter)

»Pecorino Sardo« er fremstillet af fuldfed fåremælk, produceret i regionen Sardinien. Den kan være varmebehandlet eller pasteuriseret.

3.4. Foder (kun for produkter af animalsk oprindelse)

Fårenes fodergrundlag er direkte græsning på naturlige græsgange, enge og bevoksninger, hvortil kommer koncentreret dyrefoder og -foderstoffer.

3.5. Specifikke etaper af produktionen, som skal finde sted i det afgrænsede geografiske område

Hele produktionsprocessen (opdræt og mælkeproduktion, varmebehandling, koagulering, opvarmning, formning, afdrypning og/eller presning, saltning og modning) skal foregå i området, jf. pkt. 4.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

For at garantere sporbarhed og kontrol sørger produktionsvirksomheden for, at ostene — ved frigivelsen fra produktionsområdet — påføres logoet for »Pecorino Sardo« DOP i form af et uudsletteligt stempelmærke med konsumegnet blæk.

Betegnelsesmærke ved frigivelsen

Som følge af produktets egenskaber og de mellemliggende forarbejdningsfaser er det muligt, at mærket ikke længere er synligt efter frigivelsen. I så fald kan produktet spores ved hjælp af etiketten.

Ved overgangen til fri omsætning kan alle oste med den beskyttede oprindelsesbetegnelse »Pecorino Sardo« identificeres ved hjælp af omridset af etiketten.

»Pecorino Sardo«-ostene påføres desuden et selvklæbende mærke på etiketten. Ud over mærket påføres betegnelsen »Dolce« eller »Maturo« alt efter produkttype. Henvisninger til den lovbestemte registrering af betegnelsen er anført og står også på etikettens inderside. Hver ost er også forsynet med en alfanumerisk kode, hvorved den enkelte ost kan identificeres.

På etiketter og emballager, der anvendes til produktets markedsføring eller overgang til fri omsætning, kan der både være anført den beskyttede oprindelsesbetegnelse og private mærker ifølge lokal skik og brug, forudsat at disse ikke har karakter af lovprisning eller kan virke vildledende på forbrugeren. Derimod er det forbudt at tilføje en kvalifikation til ovennævnte betegnelse, der ikke er udtrykkeligt fastsat i denne varespecifikation.

»Pecorino Sardo« DOP, der skal være modnet i produktionsområdet, kan emballeres hel eller i portioner i form af små terninger, skiver, flager eller lignende samt reven. De mindre portioner, jf. ovenfor, skal have påført en identifikationskode skrevet inde i et mærke trykt på etiketten, hvorpå der ud over mærket står »Dolce« eller »Maturo« alt efter produkttypen, samt den lovbestemte registrering af betegnelsen. For alle andre formater påføres denne kode efter nærmere bestemmelser. Færdigpakning af det forhåndsemballerede produkt er tilladt, når produktet emballeres på salgsstedet med henblik på omgående salg med mulighed for bistand.

4. Præcis afgrænsning af det geografiske område

Mælkens oprindelsesområde og produktions- og modningsområdet for »Pecorino Sardo« DOP omfatter hele den autonome region Sardinien.

5. Tilknytning til det geografiske område

5.1. Det geografiske områdes egenart

Sardinien er den næststørste ø i Middelhavet målt i areal og befolkningstæthed, men den udgør også et minikontinent på grund af den betydelige rigdom af naturlige og menneskelige miljøer, den er præget af.

Øen skiller sig især ud ved:

1) særlige miljø- og klimamæssige betingelser

2) områdets dybt forankrede naturlige egnethed til husdyrhold og græsning fra gammel tid.

Med hensyn til pkt. 1 ser det ud til, at mange naturlige elementer, der er forsvundet i andre områder af halvøen, har kunnet bevares på Sardinien, nemlig ensomme kyststrækninger, bjerge, skove, sjældne dyr og endemiske planter. Klimaet er et typisk middelhavsklima med milde vintre og varme somre. Nedbøren er hyppigere i den nordlige del af øen og på de vestlige skråninger, og øen har omkring 200-230 solskinsdage om året. Klimaet er desuden specielt påvirket af havet og de stærke vinde, der jævnligt blæser over området hele året. Skovene dækker ca. 18 % af regionen, og skovbevoksningen består primært af steneg og duneg. Ene og vild oliven dominerer i kystområderne og i øens centrale og østlige del. Hele resten af øen er dækket af store buskområder med mastikstræ, cistusroser og jordbærtræer samt talrige andre vilde blomsterarter, der er typiske for øen.

Vedrørende pkt. 2 skal det bemærkes, at fåreavl siden nuraghekulturen har været den vigtigste eller eneste indtægtskilde for en stor del af øens befolkning, og sektoren for husdyrhold og planteavl er sammen med forarbejdning af fåremælk stadig i dag blandt de socioøkonomisk bærende sektorer både målt i antal ansatte og i omsætning.

5.2. Produktets egenart

Produktet er karakteristisk ved:

1) sin skorpe: glat og blød, farven tangerende gul for unge oste og brun for mere modne oste

2) sin masse: hvid, let og elastisk for unge oste, hård og undertiden let granuleret for mere modne oste, kompakt eller med enkelte huller, farven nærmer sig strågul i takt med modningen

3) sin smag: mild og aromatisk for unge oste, behageligt pikant for mere modne oste.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlige egenskaber ved osten med den beskyttede oprindelsesbetegnelse »Pecorino Sardo«, der er beskrevet i pkt. 5.2, skyldes uden tvivl kombinationen af naturlige og menneskelige faktorer, der kendetegner oprindelsesområdet.

Med hensyn til de naturlige faktorer ser det ud til, at de særlige miljømæssige og klimatiske vilkår, jf. pkt. 5.1, gør produktionsområdet for »Pecorino Sardo« specielt velegnet til græsning, og at de naturlige græsarealer med en varierende buskvegetation er en meget vigtig kilde til fødemidler for de får, der opdrættes på øen, hvilket giver den mælk, som bruges til osten »Pecorino Sardo«, en særlig kvalitet.

Med hensyn til de menneskelige faktorer skal det understreges, at ostemestrene i sektoren for forarbejdning af fåremælk er meget dygtige og har nogle ubestridelige kompetencer. De forstår til fulde at kombinere den lære, der kan drages af en gammel tradition, med moderne viden og teknologi og kan således optimere »Pecorino Sardos« organoleptiske og sensoriske egenskaber.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

Den kompetente forvaltning har indledt den nationale indsigelsesprocedure ved at offentliggøre forslaget om ændring af beskyttelsen af oprindelsesbetegnelsen »Pecorino Sardo« i Den Italienske Republiks officielle tidende nr. 88 af 15. april 2013.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it), klikke på »Qualità e sicurezza« (kvalitet og sikkerhed) (øverst i skærmens højre side) og herefter på »Disciplinari di Produzione all'esame dell'UE« (Varespecifikationer forelagt til EU's undersøgelse).

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.